钦定古今图书集成/历象汇编/庶征典/第079卷 > 《奏乞放宣城县零苗》真德秀
## 钦定古今图书集成/历象汇编/庶征典/第079卷 > 《奏乞放宣城县零苗》真德秀

臣一介疏庸，误蒙推择，将漕江左。深惟连年入侍轩
墀，具见明天子恻怛爱民。入境之初，首务布德意，以
图称塞。今有见之词牒，采之众论，民以为困者，不敢
不以具闻。臣照得宁国府宣城县清流等九乡水田
及官民圩田，去岁潦伤颇甚。本司虽差迪功郎太平
州司户参军赵汝詹，同承奉郎、知宁国府宣城县尤
“爚，于嘉定七年九月前去编行检视，统县计放二分
二釐四毫，共米三万一千二十七石四斗二升二合。
缘人户荐饥之后，生理未尽复旧，遭此水患，输纳必
是费力。兼目今水势未苏，又当起催夏税，窃虑府县
催督零分苗欠无所从出，以致重困。臣今将本县前
项被潦乡分残零苗欠权与倚阁，候”秋成理纳，少宽
目前外，谨录奏闻，伏候《敕旨》。